Fi stqarrija d-Deputat Chairperson ta’ Alternattiva Demokratika Carmel Cacopardo qal li l-Ministru Mallia għandu jirreżenja jew inkella jitwarrab immedjatament. “Għandu jerfa’ ir-responsabbiltà politika għax ultimament huwa responsabbli għal dak li jagħmlu l-istaff tiegħu,” kompla l-Perit Cacopardo. Żied jgħid li mhux aċċettabbli li l-istaff madwar il-Ministru responsabbli mill-Pulizija jisparaw fuq in-nies. Qal li Prim Ministru serju kien immedjatament jitlob għar-riżenja ta’ dan il-Ministru. Sostna li jekk dan ma jsirx ikun ifisser li issa huwa aċċettabbli  li xufiera u staff madwar Ministru jqisu li huma ‘l fuq mil-liġi, u li ħadd ma jista’ jmisshom.